Ce reprezintă Aiudul pentru neamul românesc? Și ce a pățit un preot care a încercat să defaime sfințenia unuia dintre sfinții închisorilor. Aflați în cuvântul de mai jos. PR. JUSTIN PÂRVU: AIUDUL – CETATEA DE REZISTENȚĂ A ROMÂNIEI
Puterea Aiudului
Eu cred că adevărată cetate de rezistență și de îndemn pentru țara noastră este Aiudul. Pentru că aici a elita neamului nostru. De aceea, și Dumnezeu cred că va hărăzi ca totdeauna un soare frumos să răsară peste țara noastră – din ostenelile și jertfele atâtor mii de mărturisitori din celulele pușcăriei Aiudului.
A fost forța cea mai puternică de rezistență a nației noastre. De aceea, nu se vorbește despre Aiud, așa cum se vorbește cu ușurință despre oricare închisoare. Să vorbești despre Aiud, pentru că aici a fost adevărata ură a ateismului manifestată împotriva creștinismului!
Aiudul a fost elita creștinismului nostru ortodox. Și aici a fost reprezentată de generațiile '48, '64. Aici au fost executate generațiile din 1948-1964.
Cum se murea în Aiud
Domnule, Râpa Galbenă e un deal acolo în coasta Aiudului și aici se aduceau toți morții din închisoare. După ce stăteau două, trei zile, patru, cinci zile la morgă, păi nu mai încăpeau în camera aceea. Noi ieșeam la plimbare când și când și treceam prin fața camerei acesteia, morga. Și-apoi treceam și erau câte două, trei trupuri care nu mai încăpeau înăuntru, le lăsau afară. Și seara, noaptea, de la o oră destul de înaintată, poate și după două, trei noaptea, puneau câte un cadavru sau două într-o căruță cu un cal sau doi cai. Să le zicem cai, că de fapt erau niște mârțoage de abia întreținute cu ce se putea pe acolo din cojile pușcăriașului. Și când treceau prin poartă, domnilor, băgau o țeavă. O țeavă, o suliță mai bine zis. O suliță în regiunea inimii și îl înțepau să vadă dacă nu cumva mai trăiește.
Canonizarea sfinților din închisori
Pământul acesta al nostru e metru pătrat și osciorul de martir. Ați fost pe la Aiud? Ia să vedeți ce mireasmă au sfinții de la Aiud! Ce-ți mai trebuie canonizare? Câți sfinți și câți martiri nu avem necunoscuți? Sunt mai mulți decât cei cunoscuți. Eu am văzut o minune făcută de Sf. Ilie Lăcătușu. Era un părinte călugăr de la mănăstirea Ciolanu foarte pornit pe părintele Ilie Lăcătușu, că "nu se poate, nu se poate așa ca preot să fie expus". "Ei, și acum ce vrei?". "Să-l pună în pământ înapoi! Am să-i spun eu Preafericitului să-l îngropăm". "Măi, nu te lua, măi, cu sfinții că nu se știe cum e la Dumnezeu!". Și ne-am despărțit.
Și am aflat apoi că părintele acesta s-a îmbolnăvit, s-a îmbolnăvit așa de rău că în șase luni a intrat în pământ. De aceea, zic că toți cei care s-au opus sau se opun mărturisirii adevărurilor acestora ortodoxe, nu au viață. Tot așa ne-am tot învârtit și ne-am tocmit și cu Sf. Ioan Iacob. Ca ocrotire a neamului nostru, putem spune că avem sfinți, avem sfinți foarte mari: Cuvioasa Parascheva, Sf. Ioan cel Nou de la Suceava, Sf. Dimitrie Basarabov care sunt rugători înaintea lui Dumnezeu pentru neamul nostru.
(Extras din "Ne vorbește Părintele Justin", vol IV)